# Testament van een Jongman van Antwerpen

Een Testament Van een Jongman van Ant- werpen, welcke tot Diest tot zijn onschult onthooft is, om een Jonghe Dochters wille.
Met noch een Liedeken welcke desen Jongman gemaeckt heeft inde Ghevanckenisse. Op de wijse: Mijn Oogskens weenen, etc.
Tot Antwerpen, inde Kammestraet inden witten Haes-wint.
Dese Voorschreven jonckman is opghevoedt tot Antwerpen, in S. Jans straet inde Fortuyn, alwaer sijne Ouders oock zijn ghestorven: Desen Jonckman hadde een Moye Woonachtigh tot Diest, die hy noyt van zijn leven hadde ghesien, soo heeft hy sijn Moye eens gaen besoecken, ende als hy te Diest ghecomen was, heeft hy terstont ne thuys van zijn Moye ghevraeght, dat hem terstont gewesen is ende is by de Moye gecomen die hem seer vriendelijck heeft ontfangen, om zijn deuchlijck wesen ende goede leven. Soo ist eenen tijt gheleden dat tot zijn Moye thuys is comen liggen een Coopman (want zijn Moye Herbergh was houdende) ende desen Coopman dickwils over tafel met den Jonckman was discourerende, merckende ooc zijn deuchdelijck leven, en groote geschicktheyt, heeft hem begeren aen te nemen tot zijnen Dienaer want hy tot dier tijt eenen Dienaer op zijn Kantoir van doen hadde, het welc desen jonckman zijne Moye te kennen gaf, het welck de Moye hem seer heeft gheraden, want sy den Coopman lange gekent hadde, ende voor die tijt daer dickwils thuys gelegen hadde, so is desen Coopman met den jonckman eens geworden, ende desen Coopman was woonachtich tot S. Lucas van daer is hy comen woonen tot Diest, ende als hy met sijn huysvrouwe tot Diest gecomen was, heeft zijn huysvrouwe den knecht gesien, en haer ooc wel aenstaende want zy hem voor een geschickt knecht aensagh, ende hem seer beminde om sijn goetheyt. Soo hadde desen voorschreven Coopman, een Dochter die hem seer beminde, ende uyter maten lief hadde, ende hy oock den wille vande Dochter hadde becomen, het welck niemant anders wiste dan zy met haer beyden, so ist, nu dat zy lange convercatie metten anderen hebben gehouden, datter een ander Coopmans soon dese Dochter heeft comen vryen, ende na lange conversatie met den anderen, heeft haer sinnen oock op desen Jongman geleyt, soo is sy denckende hoe dat sy van den anderen Jongman best ontslaghen soude werden, op dat zy haer eere mochte behouden, soo was sy op eenen tijt op haer slaepcamer geleghen, so quam de Jongelinck by haer gelijck hy voorgaende plach te doen, zy haer gewapent hebbende, ende hem om den hals grijpende, ende hem seer crabbende, slaende, als ooc haer selven seer crabbende, ende wisschende het bloedt door haer aenghesicht, so dat sy daer uyt sagh als een uytsinnich Mensch, datmen niet en soude mercken dat sy daer schult in hadde. Over welck ghetier, dit selve is gewaer geworden ende liepen terstont by de camer alwaer sy dese twee hebben gevonden, ende den jonckman gevangen ghenomen, waer over de Dochter seer swoer, ende gaf de Duyvel lijf en siel over dat hy haer vercracht hadde, waer over den Jonckman is verwesen ende ter Doot veroodeelt, als dat hem sijn hooft soude worden afgehouwen, al wat den Jonckman daer teghen sprack, mocht hem niet helpen, aldus heeft desen Jongman zijn leven gheeyndight, ondertusschen is dese Dochter seer ghequelt gheweest vanden Duyvel, haer quellende dagh ende nacht, ende heeft haer selven verhangehn, neemt hier exempel aen alle gy Dochters ende jonghesellen, ende draeght beter liefde als dese Dochter op dat ghy het u namaels niet en beclaeght etc. [ 3 ]
Beclagh Liedeken, van desen Jonghman, dat hy ghemaeckt heeft in de Ghevanckenisse tot Diest.Op de wijse Mijn Ooghskens weenen, etc.
FINIS.